卷六

**头痛**

头痛短涩应须死，浮滑风痰必易除。寸口短急，或短或浮或弦，皆主头痛。

夫头痛者，诸阳所聚之处也。诸阴至颈而还，惟足厥阴有络上至巅顶，其脉浮紧弦长洪大者，属风热痰火而致也。其脉微弱虚濡者，属气血两虚，必丹田竭而髓海空虚，为难治也。其有真头痛者，脉无神而脑中劈痛，其心神烦乱，为真头痛也。旦发夕死，夕发旦死。盖头痛暴起者，如鼻塞发热恶寒，乃感冒所致也。其曰头痛者，有虚有火有痰厥，头痛者，有偏有正其偏于左边，宜小柴胡汤加川芎、当归、防风、羌活。其偏于右边头痛者，补中益气汤加白芷、独活、蔓荆子、酒芩。其眉棱处痛者，二陈汤加酒炒片芩、羌活、薄荷。其脑顶痛者宜人参败毒散加川芎、藁本、酒炒黄柏、木瓜、红花、酒炒大黄。

一论一切头痛主方，不问左右偏正新久，皆效。

**清上蠲痛汤**

当归（酒洗一钱） 小川芎（一钱） 白芷（一钱） 细辛（三分） 羌活（一钱） 防风（一钱） 菊花（五分） 蔓荆子（五分） 苍术（米泔浸一钱） 麦冬（一钱） 独活（一钱） 生甘草（三分） 片芩（酒炒一钱五分）

上剉一剂，生姜煎服。

一左边痛者加红花七分，柴胡一钱，龙胆草酒洗七分，生地黄一钱。

一右边痛者加黄芪 一钱，干葛八分。

一正额上眉棱骨痛者，食积痰壅，用天麻五分，半夏一钱，山楂一钱，枳实一钱。

一当头顶痛者，加藁本一钱，大黄酒洗一钱。

一风入脑髓而痛者，加麦门冬一钱，苍耳子一钱，木瓜、荆芥各五分。

一气血两虚，常有自汗，加黄芪一钱五分，人参、白芍、生地黄各一钱。

一论年深日近，偏正头疼，又治肝脏久虚，血气衰弱，风毒之气上攻，头痛头眩目晕，心忪烦热，百节酸疼，脑昏目痛，鼻塞声重，项背拘急，皮肤瘙痒，面上游风，状若虫行，及一切头风，兼治妇人血风攻注，头目昏痛，并皆治之。

**追风散**

防风（去芦一两） 荆芥穗（一两） 羌活（五钱） 川芎（一两） 白芷（五钱） 石膏（煨一两）全蝎（去头尾五钱） 白僵蚕（炒二两） 白附子（炮五钱） 天南星（炮一两） 天麻（五钱） 地龙（五钱） 川乌（炮去皮尖一两） 草乌（炮去皮尖一两） 雄黄（二钱五分） 乳香（二钱五分）没药（二钱五分） 甘草（炙一两）

上为细末，每服五分，茶汤调，食后临卧服，清头目，利咽膈，消风化痰。

一论痰厥头痛，其症眼黑头旋，恶心烦闷，气短促上喘，无力以言，心神颠倒，目不敢开，如在风云中，头苦痛如裂，身重如山，四肢厥冷，不得安卧，此乃胃气虚损，停痰而致也。

**半夏白术天麻汤**

黄柏（酒洗二分半） 干姜（炒二分） 泽泻 白茯苓（去皮） 天麻 黄芪 （蜜炒） 人参苍术（米泔浸炒各五分） 神曲（炒） 白术（去芦炒） 半夏（姜炒） 陈皮（各八分） 麦芽（炒七分）

上剉，生姜三片，水煎热服，可一剂而愈，

一论头痛偏左者，属血虚火盛也。

**加味四物汤**

当归 川芎 生地黄 黄柏（酒炒） 知母（酒炒） 蔓荆子 黄芩（酒炒） 黄连（酒炒） 栀子（炒各等分）

上剉一剂，水煎温服，风盛，加防风、荆芥。

一论头痛偏右者，属痰与气虚也。

**黄芪益气汤**

黄芪 （蜜炙） 人参 白术（去芦） 陈皮 半夏（姜汁炒） 当归（酒洗） 川芎 藁本 甘草（炙各五分） 升麻 黄柏（酒炒） 细辛（各三分）

上剉一剂、姜、枣煎服。

一论头左右俱痛者，气血两虚也。

**调中益气汤**

黄芪 （蜜炒） 人参 甘草（炙） 苍术（米泔浸炒） 川芎（各六分） 升麻 柴胡 陈皮黄柏（酒炒） 蔓荆子（各三分） 当归（六分） 细辛（二分）

上剉一剂，水煎温服。

一论偏正头风，一切头痛，诸风眩晕，头目昏重。

**都梁丸**

香白芷切碎晒干为细末，炼蜜为丸，如弹子大，每服一丸，荆芥穗腊茶细嚼下。

一论眉棱骨痛者，风热并痰也。

**选奇汤**

羌活 防风（各二钱） 酒片芩（一钱五分冬月不用或甚者炒用） 半夏（姜汁炒二钱） 甘草（一钱夏月生冬月炙）

上剉一剂，水煎，食后服。

一论雷头风者，头痛而起核块也。头面疙瘩，恶寒发热拘急，状如伤寒。

**升麻汤**

升麻 苍术（米泔浸） 薄荷叶（各等分）

上剉，水煎服。

……

一治偏正头痛头风，羌活 细辛 白芷 川芎 蔓荆子 薄荷 防风 甘草（各等分）

上为细末，每服二三茶匙，白汤调下。

**祛痛膏**

防风 羌活，藁本 细辛 菊花（各五分） 南星 草乌 白芷（各一钱）

上为细末，用连须葱一把洗净，同前药捣成膏，铜锅顿热，量痛大小，以油纸摊药，贴痛处周遭以生面糊封之，再用干帕包定，其痛即止。